Source: http://www.vyvlastnenie.sk/clanok/a/v-stredu-bude-mozno-vyneseny-r/
Timestamp: 2013-06-19 10:59:55+00:00
Document Index: 2335003

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

V stredu 25. augusta 2004 sú na Krajskom súde v Prešove nariadené dve pojednávania v kauzách vyvlastňovania pre Nábrežnú komunikáciu v Prešove. Na podnet krajského súdu sa v máji tohto roku k jednej z káuz zásadným spôsobom vyjadril aj Ústavný súd v Košiciach.
Ústavný súd konštatoval, že oceňovacia vyhláška, podľa ktorej sa až do októbra minulého roka vykupovali a vyvlastňovali nehnuteľnosti vo verejnom záujme, je už od roku 1996 neplatná.
Štát teda až do minulého roka vyvlastňoval a vykupoval majetok občanov podľa neplatného právneho predpisu. Počas toho obdobia štát prinútil mnohých ľudí predať svoje pozemky a domy kvôli verejnému záujmu za ceny, ktoré boli podstatne nižšie ako trhové.
Kauza vyvlastňovania pre Nábrežnú komunikáciu sa začala v roku 2000, keď bol rozhodnutím vtedajšieho prešovského okresného úradu za tri dni vyvlastnený rodinný dom rodiny D r u t a r o v s k ý c h z Prešova. Finančná náhrada za rodinný dom bola stanovená na 677 tisíc korún, ďalších 120 tisíc korún bola náhrada za pozemok a ďalších 110 tisíc korún úrad stanovil ako náhradu za trvalé porasty, hospodársku budovu, studňu, chodníky, ploty, vodovodnú prípojku a ďalšie tzv. vonkajšie úpravy v okolí rodinného domu.
Rodina sa proti rozhodnutiu o vyvlastnení odvolala, avšak Krajský úrad v Prešove odvolanie zamietol. So žalobou proti krajskému úradu sa rodina obrátila na súd. Sudcovia zastavili výkon vyvlastňovacieho rozhodnutia a obrátili sa na ústavný súd so žiadosťou o posúdenie súladu vyvlastňovacej legislatívy s ústavou. Po tom, ako ústavný súd rozhodol, že vyhláška o oceňovaní už dávno neplatí, sa vec vrátila na dokončenie konania a vynesenie rozsudku späť na krajský súd.
Rodina dodnes býva vo vyvlastnenom dome. A to napriek tomu, že na ulici Pod Kalváriou z ďalších deviatich domov určených na asanáciu už dnes nestojí ani jeden. Investor stavby odmietol čakať na ukončenie súdneho sporu a pokračoval vo výstavbe cestnej komunikácie. Preto sa musela rodina spolu s ďalšími susedmi domáhať zrušenia stavebného povolenia. Po prvom zrušení stavebného povolenia v roku 2001 vydal stavebný úrad napriek stále neskončenému súdnemu sporu ďalšie stavebné povolenie. To bolo zrušené rozsudkom najvyššieho súdu v roku 2003. Stavba je v súčasnosti rozostavaná a stavebné práce na nej sú pozastavené. Pôvodný termín uvedenia komunikácie do prevádzky bol naplánovaný na rok 2002.
Krajský súd by sa mal počas pojednávaní venovať okrem otázky primeranej náhrady aj tomu, či bol dostatočne preukázaný verejný záujem, či rozsah vyvlastnenia nepresiahol nevyhnutný rozsah a či celý proces prebehol zákonným spôsobom. Keďže nejde o prvé pojednávanie, je možné že už v túto stredu súd vynesie rozsudok.
Spor sa skončil Krajský súd v kauze precedentného vyvlastnenia vyniesol verdikt v prospech rodiny Ústavný súd precedentne rozhodol o vyvlastňovaní Najvyšší súd zrušil výstavbu obchvatu Prešova Komentujte na Facebooku